钦定古今图书集成/方舆汇编/职方典/第1383卷 > 《书海南风土》前人
## 钦定古今图书集成/方舆汇编/职方典/第1383卷 > 《书海南风土》前人

“岭南天气卑湿，地气蒸溽，而海南尤甚。秋夏之交，物
无不腐坏者。人非金石，其何以能久？然儋耳颇有老
人百有馀岁者，往往皆是八九十岁者，不论也。”乃知
寿夭无定，习而安之，则冰蚕火鼠，皆可以生。吾当湛
然无思，寓此觉于物表，使折胶之寒，无所施其洌，流
金之暑，无所措其毒，百馀岁何足道哉！彼愚老人初
不知此，特如蚕鼠生于其中，兀然受之而已。一呼之
温，一吸之凉，相续无有间断，虽长生可也。《庄子》曰：“天
之穿之，日夜无间，人则固塞其窦。”岂不然哉？九月二
十七日，秋霖不已，顾视帏帐，有白蚁升，馀皆已腐烂，
感叹不已，信手书。此时戊寅岁也。